Document ID: 32014R1302

REGOLAMENT TAL-KUMMISSJONI (UE) Nru 1302/2014
tat-18 ta' Novembru 2014
dwar speċifikazzjoni teknika għall-interoperabbiltà fir-rigward tas-subsistema tal-“Vetturi ferrovjarji - lokomotivi u vetturi ferrovjarji għat-trasport tal-passiġġieri” tas-sistema ferrovjarja fl-Unjoni Ewropea
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2008/57/KE tal-Parlament Ewropew u tal-Kunsill tas-17 ta' Ġunju 2008 dwar l-interoperabilità tas-sistema ferrovjarja fil-Komunità (1), u b'mod partikolari t-tieni subparagrafu tal-Artikolu 6(1) tagħha,
Billi:
(1)
L-Artikolu 12 tar-Regolament (KE) Nru 881/2004 tal-Parlament Ewropew u tal-Kunsill (2) li jistabbilixxi Aġenzija Ewropea tal-Ferroviji (Ir-Regolament tal-Aġenzija) jeħtieġ li l-Aġenzija Ferrovjarja Ewropea (minn hawn 'il quddiem, “l-Aġenzija”) tiżgura li l-ispeċifikazzjonijiet tekniċi għall-interoperabbiltà (minn hawn 'il quddiem, “TSIs”) jiġu adattati għall-progress tekniku, ix-xejriet tas-suq u għall-ħtiġijiet soċjali u li tipproponi lill-Kummissjoni l-emendi għat-TSIs li tqis li huma meħtieġa.
(2)
Bid-Deċiżjoni C(2010) 2576 tad-29 ta' April 2010, il-Kummissjoni tat mandat lill-Aġenzija biex tiżviluppa u tirrevedi l-ispeċifikazzjonijiet tekniċi għall-interoperabbiltà bil-għan li testendi l-ambitu tagħhom għas-sistema ferrovjarja kollha tal-Unjoni. Skont it-termini ta' dak il-mandat, l-Aġenzija kienet talbet biex testendi l-ambitu tat-TSI marbuta mas-subsistema tal-“vetturi ferrovjarji - lokomotivi u vetturi ferrovjarji għat-trasport tal-passiġġieri”, għas-sistema ferrovjarja kollha fl-Unjoni.
(3)
Fit-12 ta' Diċembru 2012, l-Aġenzija ħarġet rakkomandazzjoni dwar it-TSI riveduta relatata mas-subsistema tal-“vetturi ferrovjarji - lokomotivi u vetturi ferrovjarji għat-trasport tal-passiġġieri”.
(4)
Sabiex l-evoluzzjoni teknoloġika tiġi segwita u sabiex tiġi mħeġġa l-modernizzazzjoni, għandhom jiġu promossi soluzzjonijiet innovattivi u l-implimentazzjoni tagħhom għandha tkun permessa skont ċerti kundizzjonijiet. Fejn tiġi proposta soluzzjoni innovattiva, il-manifattur jew ir-rappreżentant awtorizzat tiegħu għandhom jiddikjaraw kif jiddevjaw mit-taqsima rilevanti tat-TSI jew kif jikkumplimentawha, u s-soluzzjoni innovattiva għandha tiġi vvalutata mill-Kummissjoni. Jekk din il-valutazzjoni tkun pożittiva, l-Aġenzija għandha tiddefinixxi l-ispeċifikazzjonijiet funzjonali u tal-interfaċċja xierqa ta' soluzzjoni innovattiva rilevanti u tiżviluppa l-metodi rilevanti ta' valutazzjoni.
(5)
It-TSI dwar il-vetturi ferrovjarji li se titfassal minn din id-Deċiżjoni ma titrattax għal kollox ir-rekwiżiti essenzjali kollha. Skont l-Artikolu 5(6) tad-Direttiva 2008/57/KE, l-aspetti tekniċi li mhumiex koperti minnha għandhom ikunu identifikati bħala “punti miftuħa” mmexxija minn regoli nazzjonali applikabbli f'kull Stat Membru.
(6)
Skont l-Artikolu 17(3) tad-Direttiva 2008/57/KE, l-Istati Membri għandhom jinnotifikaw lill-Kummissjoni u lill-Istati Membri l-oħra dwar ir-regoli tekniċi, il-proċeduri għall-valutazzjoni tal-konformità u għall-verifika li għandhom jintużaw għal każijiet speċifiċi, u dwar l-entitajiet responsabbli mit-twettiq ta' dawn il-proċeduri L-istess obbligu għandu jiġi pprovdut fir-rigward ta' punti miftuħin.
(7)
It-traffiku ferrovjarju jopera skont ftehimiet eżistenti ta' natura nazzjonali, bilaterali, multinazzjonali jew internazzjonali. Huwa importanti li dawn il-ftehimiet ma jtellfux il-progress attwali u l-progress futur lejn l-interoperabbiltà. Għalhekk, l-Istati Membri għandhom jinnotifikaw tali ftehimiet lill-Kummissjoni.
(8)
Skont l-Artikolu 11(5) tad-Direttiva 2008/57/KE, it-TSI dwar il-vetturi ferrovjarji għandha tippermetti, għal perjodu limitat ta' żmien, li l-kostitwenti tal-interoperabbiltà jkunu inkorporati f'subsistemi mingħajr ċertifikazzjoni, jekk ċerti kundizzjonijiet jiġu ssodisfati.
(9)
Id-Deċiżjonijiet tal-Kummissjoni 2008/232/KE (3) u 2011/291/UE (4) għandhom għalhekk jiġu rrevokati.
(10)
Sabiex jiġu evitati kosti addizzjonali u piż amministrattiv, id-Deċiżjonijiet 2008/232/KE u 2011/291/KE għandhom ikomplu japplikaw wara r-revoka tagħhom għas-subsistemi u l-proġetti msemmija fl-Artikolu 9(1)(a) tad-Direttiva 2008/57/KE.
(11)
Il-miżuri stipulati f'dan ir-Regolament huma skont l-opinjoni tal-Kumitat stabbilit skont l-Artikolu 29(1) tad-Direttiva 2008/57/KE,
ADOTTAT DAN IR-REGOLAMENT:
Artikolu 1
L-ispeċifikazzjoni teknika għall-interoperabbiltà (“TSI”) rigward is-subsistema tal-“Lokomotivi u vetturi ferrovjarji għat-trasport tal-passiġġieri” tas-sistema ferrovjarja fl-Unjoni Ewropea kollha kif stipulat fl-Anness hija b'hekk adottata.
Artikolu 2
1. It-TSI għandha tapplika għas-subsistema tal-“vetturi ferrovjarji” kif deskritta fil-punt 2.7 tal-Anness II tad-Direttiva 2008/57/KE li hija, jew hija maħsuba li tkun, imħaddma fuq in-netwerk ferrovjarju definit fil-punt 1.2 tal-Anness, u li taqa' taħt waħda minn dawn it-tipi li ġejjin:
(a)
il-ferroviji bi propulsjoni proprja termali jew elettrika;
(b)
l-inġenji tal-ġbid termali jew elettriku;
(c)
il-vaguni tal-passiġġieri;
(d)
tagħmir tal-manutenzjoni jew tal-kostruzzjoni tal-infrastruttura ferrovjarja mobbli.
2. It-TSI għandha tapplika għal vaguni tal-merkanzija msemmija fil-paragrafu 1 li huma maħsuba biex joperaw fuq wieħed jew aktar minn dawn il-qisien ta' wisgħa nominali bejn il-binarji: 1 435 mm, 1 520 mm, 1 524 mm, 1 600 mm u 1 668 mm, kif iddikjarat fit-taqsima 2.3.2 tal-Anness.
Artikolu 3
1. Mingħajr ħsara għall-Artikoli 8 u 9, u l-punt 7.1.1 tal-Anness, it-TSI għandha tapplika għall-vetturi ferrovjarji ġodda kollha tas-sistema ferrovjarja fl-Unjoni, kif definit fl-Artikolu 2(1), li tibda topera mill-1 ta' Jannar 2015.
2. It-TSI ma tapplikax għal vetturi ferrovjarji eżistenti tas-sistema ferrovjarja fl-Unjoni Ewropea li diġà qed topera fin-netwerk kollu ta' kwalunkwe Stat Membru jew parti minnu fl-1 ta' Jannar 2015 ħlief meta tkun suġġetta għal tiġdid jew ammeljorament skont l-Artikolu 20 tad-Direttiva 2008/57/KE u t-Taqsima 7.1.2 tal-Anness.
3. L-ambitu ġeografiku u tekniku ta' din id-Deċiżjoni huwa stipulat fit-Taqsimiet 1.1 u 1.2 tal-Anness.
4. L-iffittjar tas-sistema tal-kejl tal-enerġija abbord fil-klawsola 4.2.8.2.8 tal-Anness huwa obbligatorju għal vetturi ġodda, aġġornati u rinnovati maħsuba biex jiġu operati f'netwerks mgħammra b'sistema tal-ġbir tal-enerġija fuq l-art (DCS) definita fil-punt 4.2.17 tar-Regolament tal-Kummissjoni (UE) Nru 1301/2014 (5).
Artikolu 4
1. Fir-rigward tal-“punti miftuħa” stipulati fl-Appendiċi I tal-Anness ta' dan ir-Regolament, il-kundizzjonijiet li għandhom ikunu ssodisfati għall-verifika tal-interoperabbiltà skont l-Artikolu 17(2) tad-Direttiva 2008/57/KE għandhom ikunu dawk ir-regoli tekniċi applikabbli fl-Istat Membru li jawtorizza t-tqegħid fis-servizz tas-subsistema koperta b'dan ir-Regolament.
2. Fi żmien sitt xhur mid-dħul fis-seħħ ta' dan ir-Regolament, kull Stat Membru għandu jibgħat din l-informazzjoni lill-Istati Membri l-oħra u lill-Kummissjoni, sakemm ma tkunx diġà ntbagħtitilhom skont id-Deċiżjonijiet 2008/232/KE jew 2011/291/UE:
(a)
ir-regoli nazzjonali msemmija fil-paragrafu 1;
(b)
il-proċeduri għall-valutazzjoni tal-konformità u għall-verifika li għandhom jitwettqu għall-applikazzjoni tar-regoli tekniċi msemmija fil-paragrafu 1;
(c)
il-korpi maħtura skont il-paragrafu 3 talArtikolu 17 tad-Direttiva 2008/57/KE biex iwettqu l-proċeduri għall-valutazzjoni tal-konformità u għall-verifika fir-rigward tal-punti miftuħin.
Artikolu 5
1. Fir-rigward tal-każijiet speċifiċi stipulati fit-Taqsima 7.3 tal-Anness ta' dan ir-Regolament, il-kundizzjonijiet li għandhom jiġu ssodisfati għall-verifika tal-interoperabbiltà skont l-Artikolu 17(2) tad-Direttiva 2008/57/KE għandhom ikunu dawk ir-regoli tekniċi applikabbli li jintużaw fl-Istat Membru li jawtorizza t-tqegħid fis-servizz tas-subsistema koperta b'dan ir-Regolament.
2. Fi żmien sitt xhur mid-dħul fis-seħħ ta' dan ir-Regolament, kull Stat Membru għandu jinnotifika lill-Istati Membri l-oħra u lill-Kummissjoni:
(a)
ir-regoli nazzjonali msemmija fil-paragrafu 1;
(b)
il-proċeduri għall-valutazzjoni tal-konformità u għall-verifika li għandhom jitwettqu għall-applikazzjoni tar-regoli nazzjonali msemmija fil-paragrafu 1;
(c)
il-korpi maħtura skont l-Artikolu 17(3) tad-Direttiva 2008/57/KE biex iwettqu l-proċeduri għall-valutazzjoni tal-konformità u għall-verifika tal-każijiet speċifiċi stipulati fit-Taqsima 7.3 tal-Anness.
Artikolu 6
1. Mingħajr ħsara għall-ftehimiet li diġà ġew innotifikati skont id-Deċiżjoni tal-Kummissjoni 2008/232/KE u li ma għandhomx jiġu nnotifikati għal darb'oħra, l-Istati Membri għandhom jinnotifikaw lill-Kummissjoni, fi żmien sitt xhur mid-dħul fis-seħħ ta' dan ir-Regolament, kwalunkwe ftehim nazzjonali, bilaterali, multilaterali jew internazzjonali li skontu jiġu operati vetturi ferrovjarji, li jaqgħu fl-ambitu ta' dan ir-Regolament.
2. L-Istati Membri għandhom javżaw lill-Kummissjoni minnufih rigward kwalunkwe ftehim jew modifika għall-ftehimiet eżistenti li jsiru fil-futur.
Artikolu 7
Skont l-Artikolu 9(3) tad-Direttiva 2008/57/KE, fi żmien sena mid-dħul fis-seħħ ta' dan ir-Regolament, kull Stat Membru għandu jikkomunika lill-Kummissjoni lista ta' proġetti li jkunu qed jiġu implimentati fit-territorju tiegħu u li jkunu qegħdin fi stadju avvanzat ta' żvilupp.
Artikolu 8
1. Ċertifikat ta' verifika KE għal subsistema li fiha kostitwenti tal-interoperabbiltà li ma għandhomx dikjarazzjoni KE tal-konformità jew tal-idoneità għall-użu jista' jinħareġ waqt perjodu ta' tranżizzjoni li jintemm fil-31 ta' Mejju 2017, bil-kundizzjoni li jiġu ssodisfati d-dispożizzjonijiet stipulati fit-Taqsima 6.3 tal-Anness.
2. Il-produzzjoni jew l-aġġornament/it-tiġdid tas-subsistema bl-użu ta' kostitwenti tal-interoperabbiltà mhux iċċertifikati għandha titlesta fil-perjodu ta' tranżizzjoni stipulat fil-paragrafu 1, inkluż it-tqegħid fis-servizz.
3. Waqt il-perjodu ta' tranżizzjoni stipulat fil-paragrafu 1:
(a)
ir-raġunijiet għan-nonċertifikazzjoni tal-kostitwenti tal-interoperabbiltà għandhom jiġu identifikati sew mill-korp innotifikat qabel l-għoti taċ-ċertifikat “KE” skont l-Artikolu 18 tad-Direttiva 2008/57/KE;
(b)
l-awtoritajiet nazzjonali tas-sikurezza għandhom jirrappurtaw dwar l-użu ta' kostitwenti tal-interoperabbiltà mhux iċċertifikati fil-kuntest tal-proċeduri ta' awtorizzazzjoni fir-rapport annwali tagħhom imsemmi fl-Artikolu 18 tad-Direttiva 2004/49/KE tal-Parlament Ewropew u tal-Kunsill (6) tal-Parlament Ewropew u tal-Kunsill.
4. Wara sena mid-dħul fis-seħħ ta' dan ir-Regolament, il-konstitwenti tal-interoperabbiltà li jkunu għadhom kemm ġew prodotti għandhom ikunu koperti mid-dikjarazzjoni “KE” ta' konformità jew idoneità għall-użu.
Artikolu 9
Id-dikjarazzjoni ta' verifika ta' subsistema msemmija fl-Artikoli minn 16 sa 18 tad-Direttiva 2008/57/KE u/jew id-dikjarazzjoni ta' konformità għat-tip ta' vettura ġdida msemmija fl-Artikolu 26 tad-Direttiva 2008/57/KE stabbilita skont id-Deċiżjoni Nru 2008/232/KE jew id-Deċiżjoni 2011/291/UE għandha titqies valida sakemm l-Istati Membri jiddeċiedu li ċ-ċertifikat tat-tip jew tad-disinn jeħtieġ li jiġi mġedded kif imsemmi f'dawk id-Deċiżjonijiet.
Artikolu 10
1. Sabiex jinżamm il-pass mal-progress teknoloġiku, jistgħu jkunu meħtieġa soluzzjonijiet innovattivi, li ma jikkonformawx mal-ispeċifikazzjonijiet stipulati fl-Anness u/jew li għalihom il-metodi ta' valutazzjoni stabbiliti fl-Anness ma jistgħux jiġu applikati. F'dak il-każ, għandhom jiġu żviluppati speċifikazzjonijiet ġodda u/jew metodi ta' valutazzjoni ġodda assoċjati ma' dawk is-soluzzjonijiet innovattivi.
2. Soluzzjonijiet innovattivi jistgħu jkunu relatati mas-subsistema tal-vetturi ferrovjarji, il-partijiet tagħha u l-kostitwenti tal-interoperabbiltà tagħha.
3. Jekk tiġi proposta soluzzjoni innovattiva, il-manifattur jew ir-rappreżentant awtorizzat tiegħu stabbilit fl-Unjoni għandu jiddikjara kif din tiddevja mid-dispożizzjonijiet rilevanti ta' din it-TSI jew kif tikkumplimentaha u jissottomettu devjazzjonijiet lill-Kummissjoni għall-analiżi. Il-Kummissjoni tista' titlob l-opinjoni tal-Aġenzija Ferrovjarja Ewropea (l-Aġenzija) dwar is-soluzzjoni innovattiva proposta.
4. Il-Kummissjoni tibbaża l-opinjoni li tagħti dwar is-soluzzjoni innovattiva proposta. Jekk din l-opinjoni hija pożittiva, l-ispeċifikazzjonijiet funzjonali u tal-interfaċċja xierqa u l-metodu ta' valutazzjoni li jridu jiġu inklużi fit-TSI sabiex jippermettu l-użu ta' din is-soluzzjoni innovattiva għandhom jiġu żviluppati u sussegwentament integrati fit-TSI matul il-proċess ta' reviżjoni skont l-Artikolu 6 tad-Direttiva 2008/57/KE. Jekk l-opinjoni tkun negattiva, is-soluzzjoni innovattiva proposta ma tistax tiġi applikata.
5. Sakemm issir ir-reviżjoni tat-TSI, l-opinjoni pożittiva mogħtija mill-Kummissjoni għandha titqies bħala mezz aċċettabbli ta' konformità mar-rekwiżiti essenzjali tad-Direttiva 2008/57/KE u għaldaqstant tista' tintuża għall-valutazzjoni tas-subsistema.
Artikolu 11
1. Id-Deċiżjonijiet tal-Kummissjoni 2008/232/KE u 2011/291/KE huma rrevokati b'effett mill-1 ta' Jannar 2015
Huma għandhom madankollu jkomplu japplikaw għal:
(a)
subsistemi awtorizzati skont dawn id-Deċiżjonijiet;
(b)
każijiet imsemmija fl-Artikolu 9 ta' dan ir-Regolament;
(c)
proġetti għal subsistemi ġodda, imġedda jew aġġornati li, fid-data tal-pubblikazzjoni ta' dan ir-Regolament, jinsabu fi stadju avvanzat ta' żvilupp, huma ta' disinn eżistenti jew huma s-suġġett ta' kuntratt li qed jitwettaq, kif imsemmi fil-punt 7.1.1.2 tal-Anness ta' dan ir-Regolament.
2. Id-Deċiżjoni tal-Kummissjoni 2008/232/KE tkompli tapplika għal rekwiżiti tal-istorbju u r-riħ skont il-kundizzjonijiet stabbiliti fil-punti 7.1.1.6 u 7.1.1.7 tal-Anness ta' dan ir-Regolament.
Artikolu 12
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu jibda japplika mill-1 ta' Jannar 2015. Madankollu, qabel l-1 ta' Jannar 2015, l-awtorizzazzjoni għat-tqegħid fis-servizz tista' tingħata fl-applikazzjoni skont it-TSI kif stipulat fl-Anness ta' dan ir-Regolament.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-18 ta' Novembru 2014.

Labels: 7
8
15